SKRIFTLIG FORESPØRGSEL E-3585/02

af Camilo Nogueira Román (Verts/ALE) til Rådet

(13. december 2002)

Om: Placering af Det Europæiske Agentur for Sikkerhed til søs

Ud for Galiciens kystområder passerer en væsentlig del af den interkontinentale havtrafik til og fra Europa. Har Kommissionen, efter at olietankeren Prestige's forlis på tragisk vis har bekræftet, at Galicien af den grund er det sted i verden, hvor der, relativt set, sker flest katastrofale ulykker af denne type, planer om at foreslå, at Det Europæiske Agentur for Sikkerhed til søs bliver placeret i i en by i Galicien? Hvis dette ikke er tilfældet, hvilke grunde er der så til det? Hvad har den spanske stats regering foreslået? Foreslog denne stat, at Agenturet bliver placeret i Galicien?

Svar

(8. maj 2003)

Rådets formandskab redegjorde i december i Europa-Parlamentet for, hvilke skridt der er taget til at afbøde virkningerne af Prestige-katastrofen. Det mindede ved den lejlighed om, at Det Europæiske Råd på sit møde den 7.-9. december 2000 i Nice opfordrede medlemsstaterne til at fremskynde iværksættelsen af de forholdsregler, som De Femten har vedtaget, og til med henblik på at forbedre det europæiske indberetnings- og informationssystem vedrørende søfart at oprette et europæisk agentur vedrørende sikkerheden til søs samt afhjælpe manglerne ved den eksisterende internationale ordning for ansvar og erstatning, for så vidt der ikke kræves en international ramme.

Europa-Parlamentets og Rådets forordning om oprettelse af et europæisk agentur for søfartssikkerhed trådte i kraft den 25. august 2002, men indeholder ingen bestemmelser om agenturets endelige placering.

Dette berører imidlertid ikke den i forordningen fastsatte forpligtelse til at træffe de nødvendige foranstaltninger til, at agenturet kan indlede sin virksomhed senest tolv måneder efter forordningens ikrafttræden. Det er i øvrigt blevet besluttet, at agenturet foreløbig skal udøve sin virksomhed i Kommissionens lokaler i Bruxelles.

Det Europæiske Råd forpligtede sig på sit møde den 15.-16. juni 2001 i Göteborg til fortsat at arbejde på en afgørelse om placering af en række kommende organer under hensyntagen til, at den afgørelse, der blev truffet i Edinburgh i 1992, stadig finder anvendelse, og det har siden udtrykt tilfredshed med oprettelsen af dette agentur.

Det konstituerende møde i agenturets bestyrelse fandt sted den 4. december 2002. Ved den lejlighed blev agenturets handlingsplan fastlagt, og det blev besluttet, at den administrerende direktør skulle udnævnes i januar 2003. På samlingen den 6. december 2002 noterede Rådet sig med tilfredshed denne udvikling og forventede, at der hurtigt vedtages et arbejdsprogram, som vil gøre det muligt for agenturet at blive operationelt snarest og at opstille de principper, der kan anvendes som grundlag for foranstaltninger, der skal træffes på fællesskabsplan og i en bredere international kontekst. Dette bør omfatte fremme af havnestatskontrolinspektioners ensartethed og kvalitet i alle medlemsstaternes havne og for Kommissionens vedkommende udarbejdelse og kontrol af procedurerne for godkendelse af og kontrol med klassifikationsselskaber.

Rådet har noteret sig, at Parlamentet for så vidt angår 2003-budgettet agter at overføre 50 % af midlerne til Det Europæiske Agentur for Søfartssikkerhed til reserven i afventning af beslutningen om agenturets endelige placering. Hvis Europa-Parlamentet fastholder sin holdning, vil det blive vanskeligere for de involverede at gøre agenturet fuldt operationelt så snart som muligt.

Rådet har noteret sig Kommissionens beslutning om foreløbig at placere agenturet i sine egne lokaler som nævnt i meddelelsen til Rådet og Europa-Parlamentet om forbedring af sikkerheden til søs som reaktion på Prestige-ulykken(1). Rådet udtrykker også tilfredshed med Kommissionens oplysninger i denne meddelelse om, at den har gjort, alt hvad den kan, for at gøre agenturet operationelt seks måneder før tiden.

(1) KOM(2002) 681 endelig udg.